Erzählenhören – tadlar raquintar
In’impressiun da lectura

(ata)

Dasper Internet e multimedia ha er la raquintaziun in plaz en noss temp. Quai è la persvasiun da las iniziantas dal cudesch ERZÄHLEN HÖREN che è cumparì dacurt en la chasa editura Octopus. Ed insanua datti glieud che sa tadlar. Sche er ti fas part da questa spezia che vegn adina pli rara, alura taidla: 

Che las dunnas èn vegnidas memia pauc a pled en l'istorgia è in fatg indiscutabel. Ch'ellas èn er per part sezzas la culpa pon ins laschar valair, pertge savens pensan ellas da nun avair passentà chaussas da muntada. Quai eran alura er las retegnientschas che la gruppa da lavur "Frauenleben in Graubünden" sut la batgetta da Rita Cathomas-Bearth ha stuì sentir. Ma i n'è betg las grondas ovras che muventan il mund, mabain las pitschnas. La gruppa da lavur ha registrà las raquintaziuns da ventg dunnas e set da quellas pon ins ussa leger en questa ediziun. Tar la midada dal medium han ins guardà da mantegnair l’autenticitad uschè ferma sco pussaivla. I nun è in cudesch dad auta qualitad litterara - ma quai na vul el er betg esser. Igl è sco sche ti fissas tschentà tar ina da quellas dunnas en stiva, i savura d'in bun café ed ella ta raquinta da sia vita. Lungurus? Na, insumma betg. Pertge ella ta raquinta en ina avertadad che ta surprenda, senza retegnientschas pli grondas e ti percorschas ch'ella ha da dir insatge a tai. E fa adatg: las raquintaziuns da quellas dunnas na giogan betg en il davos tschientaner. I sa tracta da set staziuns en il tschientaner current. E quai è la brisanza da quest cudesch. Tschertas chaussas che nus giudain oz per standard - per exempel la maschina da lavar, la pirla, l'access a las universitads - n'eran per ellas betg evident. Forsa che quest cudesch po er esser in med da chapientscha e communicaziun tranter las generaziuns. 

Cathomas, Fischbacher, Jecklin u.a.: "Erzählenhören - Frauenleben in Graubünden” chasa editura Octopus 1998; 224 p.; Fr. 27.--